b'\n_START_ARTICLE_\nDve nevesti\n_START_SECTION_\n1. dejanje\n_START_PARAGRAPH_\nPri Melharjevih \xc4\x8dakajo Lizinega snubca, po besedah potovke Ne\xc5\xbee stra\xc5\xa1no bogatega gorskega kmeta Miha; Melharjevina je zadol\xc5\xbeena pri bogatem Napaljonu, dobra poroka je edino upanje. Da bi snubce prevarali, si v mlinu sposodijo vre\xc4\x8de \xc5\xbeita in napletejo kup la\xc5\xbei. Mo\xc4\x8deradnikova sta o\xc4\x8darana nad bogastvom neveste, se\xc5\xbeejo si v roke in se domenijo, da pridejo Melharjevi v nedeljo na oglede v goro. Ko Mo\xc4\x8deradnikova odideta, pride vdovec Napaljon s sinom. Ta me\xc4\x8de o\xc4\x8di za Minico, Lizina zdrava lepota pa zme\xc5\xa1a starega, da se omamljen vrti okrog nje; Lizi je kar prav, saj je \xc5\xa1torasti Miha, ki ni znal ni\xc4\x8d lepega povedati, ni preve\xc4\x8d navdu\xc5\xa1il, Nace pa naklepa, kako bi o\xc4\x8detovo nagnjenje izrabil za svojo poroko z Minico.\n_START_SECTION_\n2. dejanje\n_START_PARAGRAPH_\nNapaljon zavra\xc4\x8da Nacetovo \xc5\xbeeljo po poroki, ko pride Melharica z Lizo prosit za novo posojilo, saj nimajo niti za ohcet; vrnili bodo, ko je \xc5\xbeenin tako bogat ... Ko Napaljon izve, kdo je \xc5\xbeenin, postane zelo dobre volje in obljubi, da bo denar prinesel v nedeljo k Mo\xc4\x8deradnikovim. Vtem prihiti Minica, Miha da razsaja po hi\xc5\xa1i in zahteva, da Lizi zapi\xc5\xa1ejo \xc5\xa1e par volov. Melharica odhiti, Napaljon pospremi Lizo, Nace in Minica pa izrabita prilo\xc5\xbenosti in se menita, kako bi izvedla svoj na\xc4\x8drt. Zaloti ju o\xc4\x8de, ki \xc5\xa1e zmerom no\xc4\x8de ni\xc4\x8d sli\xc5\xa1ati o poroki; vendar se na tihem \xc5\xbee meh\xc4\x8da, saj mu Liza zmeraj bolj hodi po glavi: morda pa ima sin le prav, z Minico bi lahko prevzela materino posestvo, on pa ... Vtem prideta Andrejka in Miha Napaljona prosit za denar; pri njem sta \xc5\xbee zadol\xc5\xbeena do vratu, a zdaj se obeta bogata nevesta! Napaljon obljubi, da bo v nedeljo prinesel denar, potem se odlo\xc4\x8di, pokli\xc4\x8de Naceta in mu pove, da bo pri Melharjevih snubil zanj in zase. Nace je presre\xc4\x8den, z o\xc4\x8detom se prisr\xc4\x8dno objameta.\n_START_SECTION_\n3. dejanje\n_START_PARAGRAPH_\nMiha in Andrejka si od sosedov sposodita \xc5\xbeivino, da bi oglednike prevarala s polnim hlevom, in sanjata o bodo\xc4\x8di sre\xc4\x8di in bogastvu. Mihu ni ni\xc4\x8d bo Lize, saj \xc5\xbeensk ne mara, nje pa ga je celo strah, ko je tako zdrava in mo\xc4\x8dna, kdove, kako bo? Ko Melharjevi pridejo, jima "gostoljubno" postre\xc5\xbeejo z \xc5\xbeganjem in suhimi hru\xc5\xa1kami, da je Liza mo\xc4\x8dno razo\xc4\x8darana. Nato gredo v hlev pogledat \xc5\xbeivino; a ko odprejo vrata, ko \xc5\xbeivina udere iz hleva in se razbe\xc5\xbei na svoje domove. Napaljon, ki prav tedaj prispe, razkrije prevaro obeh dru\xc5\xbein in Liza bi se od sramote najraje vdrla v zemljo: kdo jo bo po vsem tem \xc5\xa1e hotel vzeti? Napaljon razne\xc5\xbeen pove, da je to on, \xc4\x8de ga le ho\xc4\x8de, in Liza ga sre\xc4\x8dna sprejme. Paru se pridru\xc5\xbeita \xc5\xa1e Nace in Minica: ohcet bo, kakor je svet \xc5\xa1e ni videl, za pre\xc5\xbearje so povabljeni tudi Miha in Andrejka in \xc4\x8den\xc4\x8dasta Ne\xc5\xbea kakor ena sama velika dru\xc5\xbeina - dve vasi bosta polni mladih Napaljonov in Napaljonk, ko pa prideta k hi\xc5\xa1i dve nevesti!'